Ըստ Ջավախյանի՝ Սերժ Սարգսյանը, տեսնելով երկրում ստեղծված հեղափոխական վիճակը, որը ծանր կնստեր իր վրա, թողեց հեռացավ․ «Եվ ոչ միայն հեռացավ, այլ նաեւ ասաց, որ Նիկոլ Փաշինյանը ճիշտ էր, ես՝ սխալ, բայց մի գիշերվա մեջ հետ վերադարձավ, ընդ որում՝ ոչ թե լուսերես, այլ՝ ընդերքում, եւ ընդհատակից ղեկավարելով այս ամենը։ Ավելին՝ ես կասեի, որ ինքը չի ղեկավարում, այլ ղեկավարվում է»։ Թե ում կողմից է ղեկավարվում, Ջավախյանն ասաց․ «Որքան էլ զարմանալի է, այս իրավիճակում բավականին ակտիվ է Ռոբերտ Քոչարյանը, ով մոսկվաներում հարցազրույց է տալիս, ասում է, թե իշխանությունը ճամպրուկ չէ, որ վերցնես ու փոխանցես մեկին, բայց քեզ համար դա լավ ճամպրուկ էր՝ միլիարդներ դիզելու համար, հիմա վերադարձե՞լ ես։ Նա երեւի խոսել է Սերժ Սարգսյանի հետ ու ասել՝ էդ որ գնում ես, բա մտածո՞ւմ ես քո ու նաեւ իմ ունեցվածքի մասին, էլ չասենք, որ Մարտի 1-ի հարցն է բարձրանում, կարող է դատ ու դատաստան լինի, բա ո՞նց մենք պատասխան պիտի տանք»։ Նրա կարծիքով՝ այս օրերին Ռուսաստանին ու Պուտինին հայ ժողովրդի «վրա բերելը» նման է ամեն անգամ Տիզբոն գնալուն։ ԱԺ-ում հնչող հարցերի մի զգալի մասն էլ Ռուսաստանի մասին էր, կարծես դրված էր Ռուսաստանի լինել-չլինելու հարցը․ «Փաստորեն, ամեն առիթի գնում եք Տիզբոն, հա՞, մեր թվարկությունից առաջ Տիզբոն էր, Արշակունիների ժամանակ՝ Տիզբոն, հիմա էլ՝ նույնը, էդ «Տիզբոնը» չի վերանում։ Անընդհատ մարդ եք բերում Ռուսաստանից»։